Document ID: 31995D0538

31995D0538
L 304/52
JURNALUL OFÍCIAL AL UNIUNII EUROPENE
DECIZIA COMISIEI
din 6 decembrie 1995
de stabilire a condițiilor speciale care reglementează importul de produse pescărești și de acvacultură originare din Japonia
(Text cu relevanță pentru SEE)
(95/538/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Actul de aderare a Austriei, a Finlandei și a Suediei, în special articolul 11,
întrucât un grup de experți ai Comisiei a efectuat o inspecție în Japonia pentru a verificarea condițiilor în care sunt produse, depozitate și expediate către Comunitate produsele pescărești;
întrucât dispozițiile legislației japoneze privind inspecția sanitară și monitorizarea produselor pescărești pot fi considerate echivalente cu cele stabilite în Directiva 91/493/CEE;
întrucât „Ministry of Health and Welfare - Veterinary Sanitary Division (MHW-VSD)”, autoritatea competentă din Japonia, este în măsură să verifice în mod eficient aplicarea legislației aflate în vigoare;
întrucât procedura de obținere a certificatului de sănătate menționat la articolul 11 alineatul (4) litera (a) din Directiva 91/493/CEE trebuie să conțină, de asemenea, și definirea unui model de certificat, cerințele minime privind limba (limbile) în care trebuie să fie întocmit acesta și calitatea persoanei împuternicite să îl semneze;
întrucât, în conformitate cu articolul 11 alineatul (4) litera (b) din Directiva 91/493/CEE, pe ambalajele produselor pescărești ar trebui să fie aplicat un marcaj care să conțină numele țării terțe și numărul autorizației unității de origine;
întrucât, în conformitate cu articolul 11 alineatul (4) litera (c) din Directiva 91/493/CEE, trebuie să se întocmească o listă a unităților autorizate; întrucât acea listă trebuie să fie întocmită pe baza unei comunicări transmise Comisiei de către MHW-VSD; întrucât, prin urmare, MHW-VSD trebuie să asigure respectarea dispozițiilor stabilite în acest scop la articolul 11 alineatul (4) din Directiva 91/493/CEE;
întrucât MHW-VSD a dat asigurări oficiale privind conformitatea cu normele prevăzute de capitolul V din anexa la Directiva 91/493/CEE și privind îndeplinirea cerințelor echivalente cu cele stabilite în directiva respectivă pentru autorizarea unităților;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Ministry of Health and Welfare - Veterinary Sanitary Division (MHW-VSD)” este recunoscut ca fiind autoritatea competentă în Japonia pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești și de acvacultură originare din Japonia trebuie să îndeplinească următoarele condiții:
1.
fiecare transport trebuie să fie însoțit de un certificat de sănătate în original, numerotat, completat corespunzător, semnat și datat, constând dintr-o singură filă, în conformitate cu modelul prevăzut de anexa A;
2.
produsele trebuie să provină de la unitățile autorizate enumerate în anexa B;
3.
cu excepția produselor pescărești în vrac congelate și destinate fabricării produselor alimentare conservate, toate ambalajele trebuie să aibă marcat cu litere rezistente la ștergere cuvântul „Japonia” și numărul autorizației unității de origine.
Articolul 3
(1) Certificatul menționat la articolul 2 punctul 1 trebuie să fie întocmit în cel puțin o limbă oficială a statului membru în care sunt efectuate controalele.
(2) Certificatul trebuie să conțină numele, calitatea și semnătura reprezentantului al „Ministry of Health and Welfare - Veterinary Sanitary Division (MHW-VSD)”, precum și ștampila oficială a acestuia, într-o culoare diferită de aceea a altor mențiuni de pe certificat.
Articolul 4
Prezenta decizie se adresează statelor membre.
Adoptată la Bruxelles, 6 decembrie 1995.

Labels: 3
0
18
6